**INDEX**

**Capítol I. Declaració de parcel·la agrícola o ramadera en desús**

**Article 1. Objecte**

**Article 2. Parcel·la agrícola i ramadera en desús**

**Article 3. Inventari de parcel·les agrícoles i ramaderes en desús**

**Article 4. Base de dades de persones habilitades per identificar parcel·les agràries en desús.**

**Article 5. Procediment per a la declaració d’una parcel·la agrícola i ramadera en desús**

**Article 6. Efectes de la declaració de parcel·la agrícola o ramadera en desús**

**Capítol II. Registre de parcel·les agrícoles o ramaderes en desús**

**Article 7. Naturalesa jurídica, dependència i objecte**

**Article 8. Publicitat i tractament de les dades del Registre**

**Article 9. Funcions del Registre**

**Article 10. Inscripció provisional al Registre**

**Article 11. Inscripció definitiva al Registre**

**Article 12. Contingut del Registre**

**Article 13. Efectes de la inscripció definitiva al Registre**

**Article 14. Causes de baixa al Registre**

**Capítol III. Arrendament i recuperació de l’activitat agrària**

**Article 15. Promoció de l’arrendament**

**Article 16. Arrendament forçós**

**Article 17. Renda aplicable**

**Article 18. Recuperació d'una parcel·la agrícola i ramadera en desús**

**Article 19. Garanties i obligacions de la persona titular de la parcel·la**

**Article 20. Règim de supervisió i control**

**Article 21. Comissions territorials de seguiment del Registre de parcel·les agrícoles o ramaderes en desús**

**Disposició addicional**

**DECRET XX/2021, de XX de XX, pel qual es regula el funcionament del Registre de parcel·les agrícoles i ramaderes en desús** i **s’estableix el procediment per a declarar una parcel·la agrícola i ramadera en desús**

L'article 116 de l'Estatut d'autonomia estableix que la Generalitat exerceix les seves competències exclusives en matèria de regulació, desenvolupament de l’agricultura i la ramaderia, així com el desenvolupament integral i la protecció del món rural.

La disposició final segona de la Llei 3/2019, del 17 de juny, dels espais agraris estableix que el govern dictarà les disposicions necessàries per a desplegar i aplicar la llei, sens perjudici de les habilitacions expresses de desplegament i execució que aquesta llei estableixi a favor del departament competent en matèria agrària i de desenvolupament rural. Així, l’article 25.4 de la Llei faculta al departament competent en matèria agrària i de desenvolupament rural a promoure l'aprovació d'un reglament que reguli el funcionament del Registre de parcel·les agrícoles i ramaderes en desús.

La pèrdua de sòl productiu, a més de la repercussió en la producció d'aliments i matèries primeres, comporta la destrucció d'un bé limitat i escàs que, atesa la seva formació, deriva d'un procés extremament lent i es pot considerar que no és un recurs renovable.  Segons el mapa d'hàbitats de Catalunya, hi ha 45.000 hectàrees de conreus abandonats, que representen l'1,4% de la superfície catalana. Tenint en compte la importància quantitativa que tenen, des d'un punt de vista territorial, cal una regulació substantiva per tal que els espais agraris tinguin el reconeixement de llurs valors i estiguin dotats de la regulació que els correspon.

El progressiu i constant abandonament de l’activitat agrària per part de molts titulars d’explotacions està provocant la disminució de la superfície agrícola utilitzada i, per tant, la corresponent davallada del potencial productiu. S’escau, per tant, introduir mesures normatives per a reconduir aquesta situació, dissenyant mecanismes que permetin que es pugui ampliar la base territorial de les explotacions, millorant-ne així les seves expectatives de viabilitat econòmica.

El Decret s’estructura en tres capítols, dinou articles  i una disposició addicional.  En primer lloc, es concreten les condicions que han de concórrer per considerar una parcel·la agrícola i ramadera en desús, i es regula la sol·licitud d’alta a la base de dades de persones habilitades per col·laborar en la identificació de parcel·les en desús que formaran part de l’inventari de parcel·les. També es preveu el procediment per declarar una parcel·la en desús i la regulació del Registre de parcel·les agrícoles i ramaderes en desús, configurat com un instrument dirigit a la recuperació i preservació de la capacitat productiva dels espais agraris en desús.

La regulació contempla els efectes de la inscripció de les parcel·les al Registre de parcel·les agrícoles i ramaderes en desús i la forma en la que el departament competent pot promoure la celebració de contractes d’arrendament de les parcel·les inscrites, sense alterar la propietat sobre la parcel·la, preservant el dret de la persona propietària que ha consentit l’arrendament amb l’obtenció d’un rendiment de l’arrendament.

El sistema de promoció de l’ús de les parcel·les agrícoles o ramaderes per part del departament competent en matèria agrària i de desenvolupament rural, no impedeix a la persona titular recuperar la parcel·la com a conreador directe i personal quan es donen les circumstàncies previstes al Decret.

Seguint amb la possibilitat establerta a l’article 28.4 de la Llei 3/2019, del 17 de juny, dels espais agraris, es desenvolupa l’arrendament forçós de la parcel·la declarada en desús, pels casos en que s’ha declarat l’incompliment de la funció social de l’ús de la terra per infrautilització i s’ha tramitat la corresponent expropiació forçosa de l’ús de la referida parcel·la.

Es dóna compliment als principis de bona regulació de l’article 129.1 de la Llei 39/2015, d’1 d’octubre, de procediment administratiu comú de les Administracions públiques relatius a la necessitat, l’eficàcia, la proporcionalitat, la seguretat jurídica, la transparència i l’eficiència.

Per tot això, a proposta de la consellera d'Acció Climàtica, Alimentació i Agenda Rural, d'acord amb el dictamen de la Comissió Jurídica Assessora i d'acord amb el Govern,

**Decreto:**

**Capítol I.  Declaració de parcel·la agrícola o ramadera en desús**

**Article 1. Objecte**

L’objecte d’aquest Decret és regular el funcionament del Registre de parcel·les agrícoles i ramaderes en desús i el procediment per declarar una parcel·la agrícola i ramadera en desús, amb la finalitat d’assolir una reducció significativa dels espais agraris que es troben en estat d’abandonament.

**Article 2. Parcel·la agrícola i ramadera en desús**

Als efectes d’aquest Decret són parcel·les agrícoles i ramaderes en desús:

1. Les parcel·les que no arriben a assolir almenys el 50% dels rendiments físics mitjans dels últims 5 anys de les explotacions agràries de la comarca on estan situades, per cada tipus de conreu, si es secà o regadiu, d’acord amb les estadístiques oficials que es publiquen anualment a través de web <https://agricultura.gencat.cat> i sempre que sigui per causes imputables a les persones propietàries o titulars de l’explotació agrària, constatat en l’estudi tècnic de la parcel·la que tindrà també en compte la capacitat agrològica del sòl, d’acord amb el programa de cartografia de sòls a escala 1:25.000 publicat a través del web de l’Institut Cartogràfic i Geològic de Catalunya (ICGC).

S’entén per causa imputable a les persones propietàries o titulars de l’explotació el fet de no realitzar les tasques pròpies del conreu que no sigui com a conseqüència d’algun factor extern que ho impedeixi o causa de força major.

2. Les parcel·les que tenen sòls en procés de degradació sense que se'ls hi apliquin mesures correctores. S’entén que un sòl és degradat quan es produeixi com a mínim un dels fenòmens següents:

a) Deteriorament físic: Erosió per aigua (erosió per xaragalls, erosió per escorrancs, erosió per galeries), erosió eòlica, eliminació de mesures de conservació de sòls i aigües, anivellaments sense decapatge.

b) Deteriorament químic: salinització de regadius, sodificació, acidificació, desequilibri de nutrients, [toxicitats](https://www.iec.cat/mapasols/Ca/degra6.asp?Grup=A&Opcio=3).

c) Pèrdua de superfície agrària com a conseqüència del cessament de les activitats de caràcter no agrari ubicades en sòl no urbanitzable, sotmeses al règim d’autorització o llicència ambiental que no han adoptat les mesures necessàries per evitar qualsevol risc de contaminació perquè el lloc on es duia a terme l’activitat quedi en un estat satisfactori respecte l’estat inicial, d’acord amb la normativa que regula les activitats.

Les mesures correctores que es poden aplicar per mantenir la parcel·la agrícola i ramadera en condicions han de complir, com a mínim, els criteris de la condicionalitat o, alternativament, el criteris de bones pràctiques agràries.

Els criteris de condicionalitat són el conjunt de requisits legals de gestió en matèria de salut pública, zoosanitat, fitosanitat, medi ambient i benestar dels animals, a més de les bones condicions agràries i mediambientals que han complir els beneficiaris d’ajuts de la Política Agrícola Comuna, d'acord amb la normativa de la Unió Europea, que tinguin com activitat l'agricultura i/o la ramaderia.

S’entenen com a bones pràctiques agràries el conjunt de tècniques i pautes orientades a l’explotació agrària enfocades a garantir la sostenibilitat ambiental, econòmica i social dels productes agrícoles, ramaderes i silvícoles. El departament competent en matèria agrària i de desenvolupament rural publicarà a través de la seva pàgina <https://agricultura.gencat.cat> les guies de bones practiques agràries actualitzades.

3. Les parcel·les que inclouen sòls en els quals les males pràctiques agràries o els usos inconvenients posen en perill collites veïnes, l'aprofitament de les parcel·les confrontants o el medi natural. S’entén que es produeixen males pràctiques agràries o usos inconvenients del sòl quan es produeix algun dels casos següents:

1. Pràctiques susceptibles de generar o estendre plagues dels vegetals.

1. Gestió incorrecta o deficient de la fertilització, de manera que es pugui empobrir o degradar la qualitat de l’aigua, tant superficial com subterrània.
2. L’abocament de residus, substàncies tòxiques o elements contaminants.

4. Les parcel·les agrícoles periurbanes on el mateix estat d'abandonament o els usos inconvenients comporten un risc d'incendi forestal que afecta el nucli de població o el medi natural. Es considera que l’estat de la parcel·la o els usos inconvenients representen un risc d’incendi forestal quan es produeixi una acumulació de material potencialment combustible.

5. Les parcel·les que tenen sòls que romanen sense activitat agrícola o ramadera durant tres anys consecutius, llevat que es permeti per motius agronòmics o ambientals o per altres causes justificades.

Es considera que un sòl no té activitat agrícola o ramadera quan es pugui constatar que en la parcel·la no s’ha realitzat cap tipus de labor o feina agrícola ni tampoc s’ha destinat a pastura.

Es considera permesa la inexistència d’activitat agrícola o ramadera, si la parcel·la està inclosa en algun programa de gestió agroambiental o per la conservació d’habitats o especies d’interès natural amb un pla de gestió específic aprovat per l’autoritat competent, que comporta que no s’hagi de dur a terme cap tipus d’activitat agrícola o ramadera.

6. Les parcel·les que tenen sòls que romanen sense activitats de conservació durant un període d'almenys cinc anys. Es considera que no hi ha activitat de conservació quanno s’ha realitzat cap tipus d’actuació destinada a impedir l’aforestació.

7. Les superfícies classificades com a sòl urbanitzable que per les seves característiques, ubicació o usos són susceptibles d’aprofitament agrícola o ramader, poden ser considerades com a parcel·les agrícoles i ramaderes en desús mentre no es desenvolupi el corresponent planejament urbanístic classificat.

8. No es consideren parcel·les agrícoles i ramaderes en desús, aquelles que formen part d’algun programa de gestió agroambiental o per la conservació d’habitats o especies d’interès natural, amb un pla de gestió específic aprovat per l’autoritat competent, que comporta que no s’ha de dur a terme cap tipus d’actuació per impedir l’aforestació. Tampoc es consideraran en desús les superfícies d’un espai dels inclosos al Pla d’Espais d’Interès Natural (PEIN) o a la Xarxa Natura 2000 de les quals es demostri que es destinen a usos ambientals, relacionats amb la conservació i defensa de la biodiversitat, i que compten amb un pla de gestió específic, redactat i aprovat en els termes que estableix la normativa sectorial.

El departament competent en matèria agrària i de desenvolupament rural pot requerir que l’òrgan gestor de l’espai de què es tracti que acrediti documentalment les circumstàncies en què es trobin les parcel·les en qüestió.

**Article 3. Inventari de parcel·les agrícoles i ramaderes susceptibles de ser declarades en desús.**

1. L’inventari és el conjunt de les parcel·les agrícoles i ramaderes susceptibles de ser declarades en desús.

2. Correspon al departament competent en matèria agrària i de desenvolupament rural, en col·laboració amb les entitats establertes a l’article 24.1 de la Llei 3/2019, de 17 de juny, dels espais agraris, identificar les zones on s’hi ubiquin les parcel·les agrícoles i ramaderes susceptibles de ser declarades en desús.

3. La col·laboració en la identificació de les parcel·les agrícoles i ramaderes susceptibles de ser declarades en desús s’instrumenta mitjançant la presentació de la “Comunicació de parcel·les agràries o ramaderes en desús”.

La comunicació s’ha de presentar:

a) En el cas de les persones obligades a relacionar-se amb l’Administració per mitjans electrònics, en el portal per a les empreses, en el portal per a la ciutadania o en el portal per als ens locals, segons correspongui, als quals es pot accedir des de la Seu electrònica de la Generalitat de Catalunya.

b) En el cas de les persones no obligades a relacionar-se amb l’Administració per mitjans electrònics, en el portal per a la ciutadania, al qual es pot accedir des de la Seu electrònica de la Generalitat de Catalunya, o de manera presencial a qualsevol dels llocs que preveu la normativa del procediment administratiu comú de les administracions públiques.

4. Poden presentar la comunicació de parcel·les agràries o ramaderes en desús les persones donades d’alta a la base de dades de l’article 4 d’aquest Decret, les persones físiques agricultores professionals a títol individual o les persones jurídiques que tenen com objecte social l’explotació agrària, proporcionant informació sobre les parcel·les respecte de les quals existeixen indicis o constància que estan en desús.

5. Un cop identificada la parcel·la susceptible de ser declarada en desús, l’òrgan competent la incorpora a l’inventari de parcel·les agrícoles i ramaderes en desús.

6. La incorporació de la parcel·la a l’inventari de parcel·les agrícoles i ramaderes en desús comporta que pugui iniciar-se d’ofici el procediment de declaració de parcel·la agrícola i ramadera en desús de l’article 5, d’acord amb el programa d’actuacions establert i posterior inclusió al Registre de parcel·les agrícoles i ramaderes en desús, si escau. Les actuacions per iniciar d’ofici el procediment de declaració de parcel·les agrícoles i ramaderes en desús aniran encaminades a prioritzar les zones que requereixin major atenció per raó de la seva capacitat productiva, d’acord amb la capacitat agrològica del sòl.

7. Es donaran de baixa de l’inventari les parcel·les que s’inscriguin de forma definitiva al Registre de parcel·les en desús i les parcel·les que, un cop finalitzat el procediment de declaració de parcel·la agrícola i ramadera en desús, es resolgui que no compleixen les condicions per ser declarades com a tals.

8. L’òrgan competent per incorporar una parcel·la a l’inventari de parcel·les agrícoles i ramaderes en desús o per donar-la de baixa és la secretaria competent en matèria de desenvolupament rural.

**Article 4. Base de dades de persones habilitades per identificar parcel·les agràries en desús.**

1. Es crea la base de dades de persones habilitades per a identificar les parcel·les agrícoles i ramaderes en desús susceptibles de ser incloses en l’inventari. La finalitat d’aquesta base de dades és determinar quines persones estan habilitades per a identificar parcel·les agràries o ramaderes en desús.

2. L’òrgan responsable d’aquesta base de dades és la secretaria competent en matèria de desenvolupament rural i la base de dades resta adscrita al departament competent en matèria agrària i de desenvolupament rural.

3. Poden presentar la sol·licitud per donar-se d’alta a la base de dades de persones habilitades per identificar parcel·les agrícoles i ramaderes en desús susceptibles de ser incloses en l’inventari, les persones que formin part de les organitzacions professionals agràries més representatives i les que representen el món cooperatiu agrari, que formen part de la Taula Agrària, i els membres col·legiats dels col·legis professionals amb competències en agronomia.

Les Administracions locals formen part d’aquesta base de dades sense necessitat de presentar sol·licitud.

Les sol·licituds per donar-se d’alta a la base de dades s’han de presentar:

a) En el cas de les persones obligades a relacionar-se amb l’Administració per mitjans electrònics, en el portal per a les empreses, en el portal per a la ciutadania o en el portal per als ens locals, segons correspongui, als quals es pot accedir des de la Seu electrònica de la Generalitat de Catalunya.

b) En el cas de les persones no obligades a relacionar-se amb l’Administració per mitjans electrònics, en el portal per a la ciutadania, al qual es pot accedir des de la Seu electrònica de la Generalitat de Catalunya, o de manera presencial a qualsevol dels llocs que preveu la normativa del procediment administratiu comú de les administracions públiques.

Un cop presentada la sol·licitud d’alta, la secretaria competent en matèria de desenvolupament rural comprova l’acreditació de les persones que han presentat la sol·licitud i, si escau, demana l’esmena.

4. La persona titular de la secretaria competent en matèria agrària i desenvolupament rural és la competent per dictar la resolució i procedir a la inscripció de la persona en la base de dades.

5. La resolució d’inscripció o denegació de l’alta s’ha d’adoptar i notificar en un termini de tres mesos.

Contra aquesta resolució, que no exhaureix la via administrativa, les persones interessades poden interposar recurs d’alçada davant de la persona titular del departament competent en matèria agrària i de desenvolupament rural en el termini d’un més a comptar des de l’endemà de la notificació de la resolució.

6. El tractament de les dades de contacte i de les relatives al lloc desenvolupat és necessari per a l’exercici de les funcions establertes a la Llei 3/2019 i seran tractades amb la finalitat de mantenir les relacions necessàries per a gestionar l’inventari.

**Article 5. Procediment de declaració de parcel·la agrícola o ramadera en desús**

1. El procediment per declarar una parcel·la en desús s’inicia d’ofici per pròpia iniciativa del departament competent en matèria agrària i de desenvolupament rural o com a conseqüència de la comunicació de l’ existència de parcel·les agràries presumptament en desús per part de les persones habilitades en l’article 3.4.

2. La tramitació del procediment de declaració de parcel·la agrícola i ramadera en desús correspon a la Sub-direcció General competent en matèria d’Infraestructures Rurals i la seva resolució correspon a la persona titular de la secretaria competent en matèria d’Agenda Rural.

3. És preceptiu sol·licitar informe als serveis tècnics competents en matèria agrària i de desenvolupament rural sobre la concurrència d’alguna de les condicions objectives de l’article 2 del present Decret.

4. L’acord d’inici ha d’incloure, entre d’altres, les causes que han motivat que les parcel·les agrícoles o ramaderes es trobin en desús, les mesures correctores que es poden adoptar, el termini de per adopta-les, l’advertiment de les conseqüències del manteniment de la manca d’activitat agrària i l’atorgament d’un termini d’audiència de quinze dies per formular al·legacions i aportar els documents que considerin procedents.

# 5. L’òrgan competent ha de notificar l’acord d’inici del procediment a les persones titulars de les parcel·les agrícoles i ramaderes respecte de les que es tramita la declaració de parcel·la en desús i si s’escau, a l’arrendatari o cessionari de la parcel·la amb títol jurídic vàlid. En cas que no s’hagi pogut identificar la persona o persones interessades, l’inici del procediment es notifica mitjançant la publicació d’un edicte al Diari Oficial de la Generalitat de Catalunya. També es pot publicar al taulell electrònic de l’ajuntament on estigui ubicada la parcel·la i als mitjans de difusió que es considerin adequats.

A efectes d’aquest Decret, s’entén com a persona titular de la parcel·la aquella persona física o jurídica que consti com a propietària en ple domini, com a nu propietari o com a usufructuària en el Registre de la Propietat de la finca registral a què correspongui la parcel·la cadastral susceptible de ser declarada en desús.

6. Simultàniament al tràmit d’audiència atorgat en l’acord d’inici de l’expedient de declaració de parcel·la agrícola en desús, l’expedient ha de ser sotmès a informació pública durant el termini de vint dies hàbils mitjançant el corresponent anunci al Diari Oficial de la Generalitat de Catalunya.

7. Un cop instruït el procediment, i abans de dictar la proposta de resolució per part del titular de la Subdirecció General competent en matèria d’Infraestructures Rurals, es posarà de manifest a les persones interessades indicades a l’apartat 2 per tal que puguin al·legar i presentar els documents que considerin necessaris durant un termini no superior a quinze dies. Es podrà prescindir d’aquest tràmit quan no figurin en el procediment ni siguin tinguts en compte en la resolució altres fets ni altres al·legacions i documents que les adduïdes per l’interessat o bé quan els titulars siguin desconeguts.

8. El termini màxim per dictar la resolució i notificar-la és de sis mesos comptats des de la data de l’acord d’inici de l’òrgan competent. En el cas de manca de resolució expressa i notificació en el termini establert es produeix la caducitat.

9. La resolució de declaració de parcel·la agrícola o ramadera en desús, ha contenir, com a mínim:

a) la identificació de la parcel·la o parcel·les agràries declarades en desús.

b) les mesures correctores o les millores obligatòries que s’han de dur a terme per posar la parcel·la en producció, si escau.

c) la inscripció provisional al Registre de parcel·les agrícoles o ramaderes en desús durant un termini de tres mesos

d) l’advertiment que si no es duen a terme les mesures correctores o les millores obligatòries es considerarà incomplerta la funció social de l’ús de la terra i podrà comportar l’establiment d’un arrendament forçós o un procediment d’expropiació forçosa de l’ús.

10. Contra la resolució de la persona titular de la secretaria competent en matèria d’Agenda Rural, que no posa fi a la via administrativa, es pot interposar recurs d'alçada davant de la persona titular del departament competent en matèria agrària i de desenvolupament rural en el termini d'un mes a comptar de l'endemà de la notificació de la resolució, sens perjudici que es pugui interposar qualsevol altre que es consideri adient.

**Article 6. Efectes de la declaració de parcel·la agrícola o ramadera en desús**

La declaració de parcel·la agrícola o ramadera en desús comporta la inscripció provisional al Registre de parcel·les agrícoles o ramaderes en desús i la inscripció definitiva si, una vegada transcorreguts tres mesos des de la declaració de parcel·la agrícola i ramadera en desús, es

mantenen les circumstàncies que van motivar la declaració.

També comporta que s’entengui incomplerta la funció social de l'ús de la terra i que l'Administració pugui començar a tramitar-ne l'arrendament forçós.

**Capítol II. Registre de parcel·les agrícoles o ramaderes en desús**

**Article 7. Naturalesa jurídica, dependència i objecte**

1. El Registre de parcel·les agrícoles i ramaderes en desús té caràcter administratiu i públic.

2. El Registre de parcel·les agrícoles i ramaderes en desús depèn del departament competent en matèria agrària i de desenvolupament rural a través de la secretaria competent en matèria de desenvolupament rural.

3. El registre té per objecte la inscripció de totes les parcel·les que formen part de l’inventari i que han estat declarades parcel·les agrícoles i ramaderes en desús de l’àmbit territorial de Catalunya.

**Article 8. Publicitat i tractament de les dades del Registre**

1. La informació del Registre, tret de les dades de caràcter personal, es pot consultar al web del departament competent en matèria agrària i de desenvolupament rural i al Portal de la Transparència de la Generalitat.

2. Les dades del Registre són objecte d’un tractament electrònic i s’integren en una base de dades única que ha de complir la normativa vigent en matèria de protecció de dades de caràcter personal i de seguretat de la informació.

**Article 9. Funcions del Registre**

Les funcions del Registre, d’acord amb l’article 25.6 Llei 3/2019, del 17 de juny, dels espais agraris són:

a) Establir un registre de parcel·les agrícoles i ramaderes en desús. A tal efecte, el registre es divideix en tres seccions: la secció W, corresponent a les parcel·les agrícoles i ramaderes que estan en disposició d'ésser arrendades; la secció X, corresponent a les parcel·les agrícoles i ramaderes que no estan en disposició de ser arrendades; i la secció Y, corresponent a les parcel·les agrícoles i ramaderes que estan en tràmit d'inscripció en aquest registre.

b) Establir la renda de lloguer anual per a cadascuna de les parcel·les agrícoles i ramaderes en desús que estiguin en disposició d'ésser arrendades inscrites a la secció W, mitjançant l’enllaç amb el web del departament, segons disposa l’article 17 d’aquest Decret.

c) Recollir les sol·licituds de parcel·la agrícola i ramadera en desús que presentin els interessats, mitjançant l’enllaç amb l’inventari de parcel·les susceptibles de ser declarades en desús.

d) Adjudicar les parcel·les als sol·licitants, per mitjà de l'establiment d'un contracte de lloguer entre el propietari de la parcel·la i el sol·licitant, a partir d'una convocatòria pública per concurrència competitiva.

A tal efecte, la secció Z del registre inclourà un enllaç a les parcel·les resultants de la convocatòria pública.

e) Establir les condicions que han de complir els interessats per a accedir a les parcel·les, mitjançant l’enllaç a la convocatòria pública.

f) Fer un seguiment del compliment de les clàusules que estableix el contracte de lloguer.

**Article 10. Inscripció provisional al Registre**

1. La resolució de declaració de parcel·la agrícola i ramadera en desús dictada d’acord amb el procediment de l’article 5 d’aquest Decret, comporta que la parcel·la o parcel·les de què es tracti siguin incorporades al Registre amb l’anotació “inscripció provisional”.

2. La inscripció provisional te una durada de tres mesos, comptadors des de l’endemà de la notificació de la resolució de declaració de parcel·la en desús a les persones interessades o, en el seu cas, des de l’endemà de la seva publicació al Diari Oficial de la Generalitat de Catalunya pels casos en què no s’hagin pogut identificar la persona o persones titulars.

3. Una vegada transcorregut el termini de tres mesos des de la notificació de resolució la declaració de parcel·la en desús, la secretaria competent en matèria de desenvolupament rural ha de verificar si es mantenen les circumstàncies que varen motivar la resolució de declaració de parcel·la en desús i realitzar una de les actuacions següents:

1. En el cas que s’hagin aplicat degudament les mesures correctores pel seu titular, es considera que la parcel·la o parcel·les deixa de ser considerada parcel·la en desús, i es dicta resolució de revocació de la declaració de parcel·la en desús amb la consegüent baixa de la inscripció provisional en el Registre.
2. En el cas que es mantinguin les circumstàncies que van donar lloc a la inscripció provisional es dicta resolució d’inscripció definitiva al Registre.

L’òrgan competent per dictar aquesta resolució és la persona titular de la Secretaria d’Agenda Rural. Contra aquesta resolució que no posa fi a la via administrativa, es pot interposar recurs d'alçada davant de la persona titular del departament competent en matèria agrària i de desenvolupament rural en el termini d'un mes a comptar de l'endemà de la notificació de la resolució, sens perjudici que es pugui interposar qualsevol altre que es consideri adient.

**Article 11. Inscripció definitiva al Registre**

S’inscriuen definitivament al Registre les parcel·les agrícoles i ramaderes en desús següents:

a) Les parcel·les que hagin estat declarades en desús i disposin de la corresponent resolució d’inscripció al Registre de l’article 10.3.b) del present decret.

b) Les parcel·les en desús que compleixin les condicions establertes a l’article 2 d’aquest Decret i que estiguin inscrites en altres registres, bancs de terres o qualsevol altra denominació gestionats per altres administracions públiques d’àmbit local, sens perjudici que aquestes parcel·les continuïn inscrites en els registres o bancs de terres d’àmbit local.

La gestió de les parcel·les en desús es pot realitzar mitjançant els bancs de terres d’àmbit local, sempre i quan es compleixin els criteris de l’article 15.3 d’aquest Decret. Els registres o bancs de terres d’àmbit local notificaran al Registre les parcel·les agràries en desús inscrites al Registre que s’hagin posat en conreu.

Mitjançant conveni s’establiran mesures de coordinació per facilitar la tramesa de les dades de les parcel·les en desús inscrites en cadascun dels registres o bancs de terres d’àmbit local, així com dels resultats de la seva gestió.

c) Les parcel·les que en sigui titular o en tingui la gestió efectiva la Generalitat de Catalunya o les seves entitats del sector públic, en el termini de sis mesos des de la constitució del Registre i que es trobin en situació de desús, en els termes previstos en l’article 25.7 de la Llei dels espais agraris.

d) Les parcel·les en desús que en sigui titular qualsevol altra administració pública i quan així ho sol·liciti expressament aquesta administració.

e) Les parcel·les en desús que provinguin de terres de propietari desconegut dins el procediment de concentració parcel·lària instruït pel departament competent en matèria agrària i de desenvolupament rural, des de l’aprovació de l’Acta de Reorganització de la Propietat fins que s’identifiqui el propietari, d’acord amb el que preveu la Llei de reforma i desenvolupament agrari.

f) Les parcel·les agrícoles i ramaderes que s’incloguin voluntàriament per part de les persones titulars degudament acreditades.

La sol·licitud s’ha de presentar:

1) En el cas de les persones obligades a relacionar-se amb l’Administració per mitjans electrònics, en el portal per a les empreses, en el portal per a la ciutadania o en el portal per als ens locals, segons correspongui, als quals es pot accedir des de la Seu electrònica de la Generalitat de Catalunya.

2) En el cas de les persones no obligades a relacionar-se amb l’Administració per mitjans electrònics, en el portal per a la ciutadania, al qual es pot accedir des de la Seu electrònica de la Generalitat de Catalunya, o de manera presencial a qualsevol dels llocs que preveu la normativa del procediment administratiu comú de les administracions públiques.

En aquest cas, els titulars han de consentir expressament a què la secretaria en matèria de desenvolupament rural promogui l’arrendament de la parcel·la i comprometre’s a notificar al Registre qualsevol canvi en les circumstàncies de les parcel·les.

g) Les parcel·les agrícoles i ramaderes que hagin format part del Registre i que hagin estat arrendades, d’acord amb el procediment de l’article 15 i de l’article 16 d’aquest Decret, sempre i quan l’arrendatari manifesti que no vol continuar amb l’arrendament vigent i l’arrendador no la vulgui recuperar per al seu conreu. En aquests casos les parcel·les s’incorporaran automàticament al Registre, sense que sigui preceptiu declarar la parcel·la en desús d’acord amb el procediment de l’article 5 d’aquest Decret.

**Article 12. Contingut del Registre**

En el Registre s’ha de fer constar, per a cada parcel·la cadastral, les dades següents:

1. Localització:

* Municipi i comarca
* Agregat, paratge o nucli en el qual estigui situada, si escau
* Polígon i parcel·la cadastral
* Referència cadastral
* Registre de la Propietat on està inscrita la finca, si es coneix
* Número, volum, llibre i foli de finca registral, si es coneix
* Codi IDIFUR de la finca registral, si es coneix

1. Característiques de la parcel·la:

* Tipus de sòl
* Cultiu preexistent
* Superfície
* Disponibilitat per a l’arrendament

1. Inscripció a un altre registre:

* Inscripció
* Nom del Registre

1. Identificació del titular o titulars, si es coneixen.
2. Inscripció provisional o definitiva.
3. Dades de l’arrendament preexistent, si escau:

* Dades de l’arrendatari
* Termini de l’arrendament
* Renda pactada
* Còpia del contracte d’arrendament

1. Dades de l’arrendament:

* Dades de l’arrendatari
* Termini de l’arrendament
* Renda proposada
* Còpia del contracte d’arrendament

**Article 13. Efectes de la inscripció definitiva al Registre**

1. La inscripció d’una parcel·la en el Registre de parcel·les agrícoles i ramaderes en desús no altera el règim de propietat sobre la parcel·la, si bé faculta al departament competent en matèria de desenvolupament rural a publicar la condició de parcel·la en desús a la web del departament competent en matèria agrària i desenvolupament rural i als mitjans que es considerin adequats, per fer-ne difusió i realitzar les actuacions previstes en aquest Decret amb l’objectiu de fomentar la posada en conreu de les parcel·les.

2. En els supòsits que la parcel·la es trobi en disposició de ser arrendada, l’Administració queda facultada per promoure l’arrendament en la forma prevista a l’article 15, exercint funcions d’intermediació entre els titulars de les parcel·les declarades en desús i les persones interessades en arrendar-les.

3. En els supòsits de negativa de la persona titular de la parcel·la a arrendar-la, s’estarà al que disposa l’article 16 d’aquest Decret

**Article 14. Causes de baixa al Registre**

1. Arrendament de les parcel·les mitjançant convocatòria pública, d’acord amb l’article 15 d’aquest Decret.
2. Arrendament forçós de les parcel·les, d’acord amb l’article 16 d’aquest Decret.
3. Recuperació de la parcel·la per part del titular, d’acord amb l’article 18 d’aquest Decret.

**Capítol III. Arrendament i recuperació de l’activitat agrària**

**Article 15. Promoció de l’arrendament**

1. El departament competent en matèria agrària i de desenvolupament rural ha d’aprovar almenys una vegada l’any, una convocatòria pública per tal que les persones interessades puguin accedir a l’arrendament de les parcel·les inscrites en el Registre i destinar-les a l’activitat agrària.

2. La persona titular de la secretaria competent en matèria agrària i de desenvolupament rural ha d’aprovar, mitjançant resolució, les convocatòries que s’han de publicar al Diari Oficial de la Generalitat de Catalunya amb el contingut mínim següent:

1. la relació de les parcel·les declarades en desús, detallant-ne l’emplaçament físic, les parcel·les cadastrals i les característiques, l’import de la renda per a cadascuna.
2. els requisits que han de concórrer en els possibles arrendataris.

3. En cas de concurrència de sol·licituds sobre una mateixa parcel·la, la selecció de la possible persona arrendatària es realitzarà atenent a la puntuació més gran que estableixi la convocatòria, obtinguda després d’aplicar els criteris d’acord amb l’ordre següent:

1r. Titulars d’Explotacions agràries prioritàries (EAP) que siguin dones i joves, entenent com a jove que hagin complert els divuit anys i no hagin complert els quaranta anys

2n. Titulars d’Explotacions agràries prioritàries (EAP) que siguin homes i joves

3r. Titulars d’Explotacions agràries prioritàries (EAP) que siguin dones i no siguin joves

4t. Titulars d’Explotacions agràries prioritàries (EAP) que siguin homes i no siguin joves

5è. La resta d’Explotacions agràries prioritàries (EAP) que no tinguin les consideracions anteriors del 1r. al 4t

6è. Agricultores professionals (AP) dones i joves, que no tinguin la consideració de titulars d’Explotacions agràries prioritàries.

7è. Agricultors professionals (AP) homes i joves, que no tinguin la consideració de titulars d’Explotacions agràries prioritàries.

8è. Agricultores professionals (AP) dones que no siguin joves i que no tinguin la consideració de titulars d’Explotacions agràries prioritàries.

9è. Agricultors professionals (AP) homes que no siguin joves i que no tinguin la consideració de titulars d’Explotacions agràries prioritàries.

10è Persones físiques dones que vulguin iniciar l’activitat agrària.

11è Persones físiques homes que vulguin iniciar l’activitat agrària.

12è. Entitats amb personalitat jurídica que treballen amb persones amb discapacitats psíquiques o físiques i amb risc d’exclusió social, i que tenen especials dificultats per a trobar feina.

13è. Persones físiques o jurídiques que exerceixen de conreadors directes.

Per als supòsits anteriors del 1r. a l’13è. en cas d’empat en la puntuació en la seva categoria, es tindran en compte els següents supòsits de desempat:

1r. Disposar de formació reglada en qualsevol àmbit de l’agricultura o la ramaderia.

2n. La persona que ja treballa la parcel·la confrontant de menys superfície a la parcel·la objecte de la sol·licitud d’arrendament mitjançant el Registre.

3r. En el supòsit anterior 2n, si hi ha igualtat de superfície de les parcel·les confrontants, la persona que ja treballa la parcel·la de més perímetre confrontant de la parcel·la objecte de la sol·licitud d’arrendament mitjançant el Registre.

4t. Les persones que ja treballen parcel·les situades en la mínima distància possible de la parcel·la objecte de la sol·licitud.

4. Una vegada finalitzat el període de presentació de sol·licituds, la persona titular de la secretaria competent en matèria de desenvolupament rural, dicta una resolució en la qual s’especifica la relació dels arrendataris candidats a arrendar i el detall de les parcel·les. Cada proposta d’assignació es notifica a les persones propietàries per tal que subscriguin el contracte d’arrendament amb les persones arrendatàries proposades. En el supòsit que el titular de la parcel·la es negui a celebrar el contracte d’arrendament amb la persona proposada, es procedirà conforme estableixen els articles 11.3 i 16 d’aquest Decret.

5. L’arrendament de les parcel·les incloses en el Registre es durà a terme d’acord amb la Llei 3/2017, del 15 de febrer, del llibre sisè del Codi civil de Catalunya, relatiu a les obligacions i els contractes i de modificació dels llibres primer, segon, tercer, quart i cinquè.

6. Els contractes d’arrendament es formalitzaran d’acord amb els models que el departament competent en matèria agrària i de desenvolupament rural disposi. L’arrendatari restarà obligat a la liquidació dels impostos que legalment li corresponen davant l’Agència Tributària de Catalunya en el termini d’un mes des de la seva signatura i haurà de presentar còpia de la liquidació davant de la secretaria competent en matèria de desenvolupament rural.

**Article 16. Arrendament forçós**

1. En el supòsit de negativa de la persona titular de la parcel·la agrària o ramadera declarada en desús a arrendar-la, el departament competent en matèria agrària i desenvolupament rural ha d’adreçar-li un requeriment perquè formalitzi el contracte d’arrendament amb la persona adjudicatària del procés selectiu descrit a l’article 15.

Aquest requeriment ha d’atorgar un termini no inferior a un mes per formalitzar el contracte d’arrendament i ha de contenir l’advertiment exprés que, si no es formalitza el contracte, es procedirà a l’expropiació temporal del dret d’ús de la parcel·la, de conformitat amb la normativa d’expropiació forçosa.

2. Per a exercir la potestat expropiatòria, s'ha d'instruir prèviament el corresponent expedient de conformitat amb legislació d’expropiació forçosa.

3. Als efectes d’aquest Decret es considera incomplerta la funció social de la propietat de l’ús de la terra per la seva infrautilització quan s’ha declarat la parcel·la en desús i la persona titular no ha adoptat les mesures correctores per revertir aquesta condició de parcel·la en desús i s’oposa a l’arrendament de la parcel·la proposat per l’òrgan competent.

4. Un cop finalitzat l’expedient d’expropiació temporal del dret d’ús de la parcel·la, l’Administració formalitzarà el contracte pel qual la Generalitat de Catalunya, a través del departament competent en matèria agrària i desenvolupament rural, assumeix les funcions d’arrendador d’una superfície de titularitat privada que hagi estat inscrita en el Registre de parcel·les agrícoles i ramaderes en desús, prèvia expropiació del seu ús. Aquest contracte tindrà una durada mínima de 7 anys.

**Article 17. Renda aplicable**

1. L’import de la renda aplicable a l’arrendament de cadascuna de les parcel·les agrícoles i ramaderes en desús inscrites al Registre i disponibles per l’arrendament és el que es publica a la pàgina web del departament competent en matèria agrària i desenvolupament rural <https://agricultura.gencat.cat>, com a mínim amb algun dels criteris següents:

1. Les característiques de cada parcel·la en funció de la seva ubicació, vocació productiva, aptitud per a la diversificació, classe de capacitat agrològica, disponibilitat d’aigua i altres paràmetres relacionats amb la seva rendibilitat potencial.
2. L’import mitjà de les rendes d’arrendaments que s’hagin pagat durant l’exercici immediatament anterior, si escau.
3. Les dades de l’*Enquesta de cànons d’arrendaments rústics* o instrument estadístic que la substitueixi corresponents als tres exercicis immediatament anteriors, segons cultius i aprofitaments, així com també de l’*Enquesta de preus de la terra* o operació estadística de contingut equivalent.
4. Les fonts administratives a partir de les quals es pugui obtenir informació útil per al càlcul d’aquesta magnitud.
5. El que disposi la legislació aplicable en matèria de règim de sòl i de valoracions dels arrendaments rústics.

2. Per a l’actualització de l’import anual d’arrendament de les parcel·les agrícoles i ramaderes en desús es prendrà com a referència l’Índex de Preus Percebuts Agraris (IPPA), segons s’estableixi en l’Acord de Govern corresponent a l’anualitat de què es tracti.

3. En cas que s’hagi produït l’arrendament forçós per part del departament competent en matèria agrària i de desenvolupament rural, les quantitats corresponents al pagament de la renda per part de l’arrendatari s’han de destinar a compensar l’import del just preu de l’expropiació de l’ús.

**Article 18. Recuperació d'una parcel·la agrícola i ramadera en desús**

1. En cas que la persona titular d’una parcel·la inscrita al Registre de parcel·les agrícoles i ramaderes en desús vulgui recuperar la possibilitat de treballar-la com a conreador directe i personal, ha de trametre al Registre una sol·licitud de recuperació de parcel·la agrícola o ramadera en desús mitjançant la qual manifesti expressament la voluntat de fer-se càrrec de la parcel·la, i es comprometi a desenvolupar-hi activitats productives agràries durant un període mínim de cinc anys, comptadors a partir de la data en què es faci efectiva la recuperació.

2. La sol·licitud s’ha de presentar:

a) En el cas de les persones obligades a relacionar-se amb l’Administració per mitjans electrònics, en el portal per a les empreses, en el portal per a la ciutadania o en el portal per als ens locals, segons correspongui, als quals es pot accedir des de la Seu electrònica de la Generalitat de Catalunya.

b) En el cas de les persones no obligades a relacionar-se amb l’Administració per mitjans electrònics, en el portal per a la ciutadania, al qual es pot accedir des de la Seu electrònica de la Generalitat de Catalunya, o de manera presencial a qualsevol dels llocs que preveu la normativa del procediment administratiu comú de les administracions públiques.

3. La resolució de la sol·licitud de recuperació de la parcel·la correspon a la secretaria en matèria de desenvolupament rural.

4. La resolució pot contenir els pronunciaments següents, segons el casos:

a) Si la parcel·la de la qual se’n reclama la possibilitat de treballar-la no té vigent un contracte d’arrendament en el moment que la persona titular la sol·licita, la resolució ha d’acordar el retorn immediat de la parcel·la i ha de donar de baixa la parcel·la al Registre.

b) En el supòsit que la parcel·la hagi estat arrendada i el contracte d’arrendament estigui en vigor, la resolució ha d’acordar el retorn de la parcel·la si bé ha de demorar l’eficàcia al moment en que finalitzi el període de vigència del contracte.

c) En el supòsit que la parcel·la hagi estat arrendada, el contracte d’arrendament estigui en vigor i el propietari sol·liciti extingir el contracte d’arrendament abans que fineixi el termini de venciment del contracte, la resolució pot acordar el retorn de la parcel·la si aquest s’ajusta a les prescripcions establertes a la Llei 3/2017, del 15 de febrer, del llibre sisè del Codi civil de Catalunya, relatiu a les obligacions i els contractes i de modificació dels llibres primer, segon, tercer, quart i cinquè o, en el seu cas al que hagin pactat les parts en el contracte.

5. El departament competent en matèria agrària i desenvolupament rural pot efectuar controls sobre el terreny amb la finalitat de verificar el compliment del compromís d’explotació de les terres revertides al seu propietari.

**Article 19. Garanties i obligacions de la persona titular de la parcel·la**

1. La persona titular de la parcel·la declarada en desús té dret a:

1. Posar en conreu la parcel·la de la forma que consideri oportuna des de l’inici del procediment de declaració de la parcel·la agrícola i ramadera en desús fins a la inscripció definitiva al Registre de parcel·les agrícoles i ramaderes en desús. Una vegada inscrita la parcel·la al Registre definitivament la promoció de l’arrendament serà a càrrec del departament competent en matèria agrària i de desenvolupament rural.
2. Salvaguardar en tot moment el dret de propietat
3. Obtenir les rendes per part de l’arrendatari de la parcel·la arrendada mitjançant convocatòria pública.
4. Recuperar la possibilitat de treballa la parcel·la en les condicions establertes a l’article 18 d’aquest Decret.

2. La persona titular de les parcel·les inscrites al Registre de parcel·les agrícoles i ramaderes en desús ha de mantenir les seves obligacions tributàries respecte de les parcel·les de la seva propietat.

**Article 20. Règim de supervisió i control**

1.El departament competent en matèria agrària i desenvolupament rural pot efectuar supervisions periòdiques de seguiment, mitjançant controls sobre el terreny i/o administratius de les parcel·les agràries en desús que hagin estat objecte d’arrendament.

2. Si com a conseqüència del control efectuat i de les verificacions realitzades, es constata l’incompliment de les clàusules contingudes en el contracte d’arrendament o de la normativa reguladora, el departament competent en matèria agrària i desenvolupament rural pot:

a) advertir a les parts del contracte que en cas de mantenir-se l’incompliment, la parcel·la pot ser declarada de nou parcel·la en desús, d’acord amb l’article 5 d’aquest Decret i inscriure’s de nou al Registre de parcel·les agrícoles en desús.

b) en cas d’arrendaments forçosos, advertir a l’arrendatari que en cas de mantenir-se l’incompliment, es podrà resoldre el contracte i incorporar d’ofici les parcel·les en desús al Registre.

3. El departament competent en matèria agrària i desenvolupament rural elaborarà una memòria anual de les activitats de l’inventari i del Registre de parcel·les agrícoles o ramaderes en desús que presentarà a les comissions territorials de seguiment establertes a l’article 21 d’aquest reglament.

**Article 21. Comissions territorials de seguiment del Registre de parcel·les agrícoles o ramaderes en desús**

1. Es creen les Comissions territorials de seguiment del Registre per a cada Servei Territorial del departament competent en matèria agrària i de desenvolupament rural amb l’objectiu de promoure, divulgar i fer el seguiment del Registre, amb la finalitat d’aconseguir la consolidació de l’activitat agrària en l’àmbit de l’arrendament de les parcel·les agràries en desús.

2. Cada Comissió territorial de seguiment del Registre està integrada per:

President/a: el director/a del servei territorial corresponent.

Vocals:

Tres representants de la Secretaria d’Agenda Rural.

Tres representants de les organitzacions professionals agràries més representatives de Catalunya.

Un representant del món cooperatiu agrari de Catalunya.

Un representant dels col·legis professionals amb competències en agronomia.

Secretari/ària: un/a funcionari/a del servei territorial corresponent

3. Les Comissions territorials de seguiment del registre té les funcions següents:

a) Fer el seguiment de les parcel·les incloses a l’inventari de l’article 3 d’aquest reglament que inicien el procediment de declaració de parcel·les agrícoles o ramaderes en desús.

b) Fer el seguiment de la implantació del Registre de parcel·les agrícoles i ramaderes en desús i avaluar-ne el seu funcionament.

c) Fer propostes de millora i de promoció de l’arrendament com a mitjà per recuperar l’activitat agrària.

4. El funcionament de les comissions és el següent:

Les Comissions s'han de reunir en sessió ordinària amb caràcter anual i en sessió extraordinària tantes vegades com convingui. Les reunions les convoca el/la president/a, que en fixa l'ordre del dia, la qual s'haurà de comunicar als components amb una anticipació mínima de vuit dies hàbils per a les sessions ordinàries o de set dies hàbils en el supòsit de sessions extraordinàries.

El quòrum per a la constitució de les Comissions i per prendre acords és de la meitat més un dels membres assistents, i han de ser-hi presents el/la president/a o la persona en qui delegui i el/la secretari/ària. El/la president/a té vot diriment en cas d'empat. Els acords s'adopten per majoria dels membres assistents.

En tot allò no previst en aquest decret, s’estarà a allò que disposa la normativa de procediment administratiu aplicable a les administracions públiques catalanes respecte els òrgans col·legiats.

5. El nomenament dels membres de les Comissions és el següent:

Els vocals representants de la Secretaria d’Agenda Rural seran designats pel seu titular.

Els vocals representants de les organitzacions professionals agràries més representatives, del món cooperatiu agrari i dels col·legis professionals amb competències en agronomia seran designats per aquestes.

Per resolució de la persona titular de la Secretaria d’Agenda Rural es nomenaran els membres de la Comissions.

6. L’assistència a aquestes comissions no genera cap dret econòmic per a les persones assistents.

**Disposició addicional**

Les infraestructures d'interès general mencionades en els articles 10, 16, 17 i 20 de la Llei 3/2019, del 17 de juny, dels espais agraris, fan referència exclusiva a les infraestructures de competència de la Generalitat de Catalunya, sense que, en conseqüència, hi càpiga entendre'n l'aplicació a les infraestructures i obres públiques d'interès general de competència estatal. Així, els preceptes referits no en pot resultar el condicionament de les infraestructures i obres públiques d'interès general de titularitat estatal que els articles 149.1, apartats 20, 21 o 24, de la Constitució reserven a l'Estat.

Disposició final

Entrada en vigor

Aquest Decret entrarà en vigor als vint dies de la seva publicació al Diari Oficial de la Generalitat de Catalunya.

Barcelona,

Pere Aragonès i Garcia

President de la Generalitat de Catalunya

Teresa Jordà i Roura

Consellera d’Acció Climàtica, Alimentació i Agenda Rural